พระมหาคณานัมธรรมปัญญาธิวัตร (เจริญ กิ๊นเจี๊ยว)

**พระมหาคณานัมธรรมปัญญาธิวัตร** นามเดิม **เจริญ แซ่บู๊** ฉายา **กิ๊นเจี๊ยว** () เป็นพระภิกษุนิกายมหายาน อดีตเจ้าคณะใหญ่คณะสงฆ์อนัมนิกายแห่งประเทศไทย และอดีตเจ้าอาวาสวัดกุศลสมาคร

## ประวัติ
**พระมหาคณานัมธรรมปัญญาธิวัตร** มีนามเดิมว่า **เจริญ แซ่บู๊** เกิดเมื่อวันที่ 3 ธันวาคม พ.ศ. 2469 (แจ้งอายุช้าเป็น พ.ศ. 2471) ที่ตำบลท่าม่วง อำเภอท่าม่วง จังหวัดกาญจนบุรี เป็นบุตรของนายเภา แซ่บู๊ กับนางแฉล้ม แซ่ตัน

วันที่ 16 พฤษภาคม พ.ศ. 2491 เวลา 15:30 น. ท่านได้อุปสมบทเป็นภิกษุ ณ พัทธสีมาวัดมงคลสมาคม ถนนแปลงนาม ตำบลอิศรานุภาพ อำเภอสัมพันธวงศ์ จังหวัดพระนคร พระครูคณานัมสมณาจารย์ (เวียงหมาง) เป็นพระอุปัชฌาย์ พระครูบริหารอนัมพรต (ทงมิน) เป็นพระกรรมวาจาจารย์ และองสุตบทบวร (บิ่นเลือง) เป็นพระอนุสาวนาจารย์ ได้รับฉายาว่า**กิ๊นเจี๊ยว**

## สมณศักดิ์
* พ.ศ. 2501 ได้รับพระราชทานสัญญาบัตรตั้งสมณศักดิ์เป็น *องอนนตสรภัญ* ผู้ช่วยฝ่ายอนัมนิกาย
* พ.ศ. 2510 ได้รับพระราชทานสัญญาบัตรตั้งสมณศักดิ์เป็น *องพจนสุนทร* รองปลัดขวา
* พ.ศ. 2512 ได้รับพระราชทานสัญญาบัตรตั้งสมณศักดิ์เป็น *องสารภาณมธุรส* ปลัดขวา
* พ.ศ. 2518 ได้รับพระราชทานสัญญาบัตรตั้งสมณศักดิ์เป็น *พระครูบริหารอนัมพรต* ผู้ช่วยเจ้าคณะใหญ่อนัมนิกาย
* พ.ศ. 2530 ได้รับพระราชทานสัญญาบัตรตั้งสมณศักดิ์เป็น *พระคณานัมธรรมวิธานาจารย์ บริหารพุทธบริษัทอนัมวิเนต* ตั้งคณานุกรมได้ 5 รูป องปลัด 1 องวินัยธร 1 องสังฆรักษ์ 1 องสมุห์ 1 องใบฎีกา 1 (เสมอพระราชาคณะชั้นเทพ)
* พ.ศ. 2535 ได้รับพระราชทานสัญญาบัตรตั้งสมณศักดิ์เป็น*พระคณานัมธรรมปัญญาธิวัตร บริหารพุทธบริษัทอนัมวิเนต วิเทศธรรมประชา บรมนริศรานุวัตร* มีคณานุศักดิ์ตั้งคณานุกรมได้ 5 รูป องปลัด 1 องวินัยธร 1 องสังฆรักษ์ 1 องสมุห์ 1 องใบฎีกา 1 (เสมอพระราชาคณะชั้นเทพพิเศษ)
* พ.ศ. 2539 ได้รับพระราชทานสัญญาบัตรตั้งสมณศักดิ์เป็น *พระคณานัมธรรมปัญญาธิวัตร บริหารพุทธบริษัทอนัมวิเนต นิเทศอนัมปริยัติโกศล วิมลธรรมานุสาสก์ มหาคณิสร์บรมนริศรานุวัตร* มีคณานุศักดิ์ตั้งคณานุกรมได้ 6 รูปองปลัด 1 องธรรมธร 1 องวินัยธร 1 องสังฆรักษ์ 1 องสมุห์ 1 องใบฎีกา 1 (เสมอพระราชาคณะชั้นธรรม)
* พ.ศ. 2542 ได้รับพระราชทานสัญญาบัตรตั้งสมณศักดิ์เป็น *พระมหาคณานัมธรรมปัญญาธิวัตร พุทธบริษัทอนัมวิเนต นิเทศอนัมปริยัติโกศล วิมลธรรมานุศาสก์ มหาคณิศร์บรมนริศรานุวัตร* มีคณานุศักดิ์ตั้งคณานุกรมได้ 6 รูปองปลัด 1 องธรรมธร 1 องวินัยธร 1 องสังฆรักษ์ 1 องสมุห์ 1 องใบฎีกา 1 (เสมอพระราชาคณะชั้นธรรมพิเศษ)

## รางวัล
* พ.ศ. 2532 รับโล่เกียรติคุณ สังคมสงเคราะห์ จากสำนักงานเขตสัมพันธวงศ์
* พ.ศ. 25-- รับพระราชทานรางวัลเสาเสมาธรรมจักร สาขาผู้บำเพ็ญประโยชน์ต่อพระพุทธศาสนา จากสมเด็จพระสังฆราชเจ้า กรมหลวงวชิรญาณสังวร
* พ.ศ. 2534 รับพระราชทานเข็มที่ระลึก มจร. จากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
* พ.ศ. 2535 รับประทานปริญญาพุทธศาสตรดุษฎีบัณฑิตกิตติมศักดิ์ สาขาสังคมสงเคราะห์ศาสตร์ มหาจุฬาลงกรณราชวิทยาลัย จากสมเด็จพระสังฆราชเจ้า กรมหลวงวชิรญาณสังวร
* พ.ศ. 2540 รับโล่เกียรติคุณ สถาบันราชภัฏสวนสุนันทา จากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
* พ.ศ. 2551 รับปริญญาศาสนศาสตรดุษฎีบัณฑิตกิตติมศักดิ์  สาขาวิชาพุทธศาสตร์ มหาวิทยาลัยมหามกุฏราชวิทยาลัย จากสมเด็จพระพุฒาจารย์ (เกี่ยว อุปเสโณ) ประธานคณะผู้ปฏิบัติหน้าที่สมเด็จพระสังฆราช

## มรณภาพ
พระมหาคณานัมธรรมปัญญาธิวัตร มรณภาพเมื่อวันที่ 16 เมษายน พ.ศ. 2561 เวลา 15:16 น. เนื่องจากเลือดออกในสมอง ณ โรงพยาบาลจุฬาลงกรณ์ สิริอายุ  พรรษา 70

วันที่ 22 เมษายน พ.ศ. 2561 เวลา 09:00 น. มีการเคลื่อนสรีระสังขารพระมหาคณานัมธรรมปัญญาธิวัตร จากโรงพยาบาลจุฬาลงกรณ์ ไปยังวัดกุศลสมาคร ต่อมาในเวลา 17:00 น. สมเด็จพระอริยวงศาคตญาณ (อัมพร อมฺพโร) สมเด็จพระสังฆราช สกลมหาสังฆปริณายก เสด็จมาเป็นประธานในพิธีพระราชทานน้ำหลวงสรงศพ

โดยพระบาทสมเด็จพระวชิรเกล้าเจ้าอยู่หัว ครั้งดำรงพระราชอิสริยยศเป็นสมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าฯ พระราชทานโกศโถ ฉัตรเบญจา ตั้งประกอบเกียรติยศศพ ในโอกาสนี้ ทรงพระกรุณาโปรดเกล้าฯ ให้ พลอากาศเอก เกษม อยู่สุข หัวหน้าสำนักงานราชเลขานุการในพระองค์ เชิญพวงมาลาหลวง และพวงมาลาพระราชทานของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ไปวางที่หน้าโกศศพ รวมถึงสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี, ทูลกระหม่อมหญิงอุบลรัตนราชกัญญา สิริวัฒนาพรรณวดี, พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ, สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา, สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา, พระเจ้าวรวงศ์เธอ พระองค์เจ้าสิริภาจุฑาภรณ์ และพระเจ้าวรวงศ์เธอ พระองค์เจ้าอทิตยาทรกิติคุณ ก็ประทานพวงมาลาไปวางที่หน้าโกศศพด้วย

วันพุธที่ 25 กรกฎาคม พ.ศ. 2561 เวลา 08:00 น. อัญเชิญศพจากวัดกุศลสมาคร กรุงเทพมหานคร สู่ชาติภูมิ อำเภอท่าม่วง จังหวัดกาญจนบุรี ต่อมาในเวลา 15:00 น. สมเด็จพระอริยวงศาคตญาณ (อัมพร อมฺพโร) มีพระบัญชาให้พระพรหมมุนี (สุชิน อคฺคชิโน) เป็นผู้แทนพระองค์ในการพระราชทานดินบรรจุศพ ณ สุสานบูรพาจารย์ วัดถ้ำเขาน้อย โดยมีพลตรี สนิธชนก สังขจันทร์ ผู้บัญชาการกองพลทหารราบที่ 9 ในขณะนั้น เป็นประธานฝ่ายฆราวาส และเหวียน ฮาย บั่ง เอกอัครราชทูตเวียดนามประจำประเทศไทย ร่วมพิธี

## อ้างอิง

หมวดหมู่:พระราชาคณะชั้นธรรม
หมวดหมู่:เจ้าคณะใหญ่อนัมนิกาย
หมวดหมู่:บุคคลจากอำเภอท่าม่วง
หมวดหมู่:ภิกษุจากวัดกุศลสมาคร
หมวดหมู่:ภิกษุจากจังหวัดกาญจนบุรี
หมวดหมู่:ผู้ได้รับพระราชทานรางวัลเสาเสมาธรรมจักร
หมวดหมู่:ผู้ได้รับปริญญากิตติมศักดิ์จากมหาวิทยาลัยมหาจุฬาลงกรณราชวิทยาลัย
หมวดหมู่:ผู้ได้รับปริญญากิตติมศักดิ์จากมหาวิทยาลัยมหามกุฏราชวิทยาลัย
หมวดหมู่:เสียชีวิตจากโรคหลอดเลือดสมอง
หมวดหมู่:ชาวไทยเชื้อสายแต้จิ๋ว